14.000 persones es donen cita en la Cavalcada després de la tornada a la normalitat
09 de Gener de 2023

El retorn al seu format habitual de la tradicional Cavalcada de Ses Majestats, els Reis Mags d'Orient, va tindre lloc la vesprada del passat 5 de gener als carrers del centre de la localitat. Els xiquets i xiquetes elianeres tenien ganes de tornar a veure a Melcior, Gaspar i Baltasar entrar en la Plaça d'Europa, enguany pujats en cotxes personalitzats i posteriorment per a la cavalcada en les seues clàssiques carrosses.

La comitiva, després de dos anys sense poder desfilar a causa de la pandèmia, va comptar amb espectacles de foc i malabars, amb la participació de la Banda de Música, de les danses tradicionals i del tabal i la dolçaina de La Llauradora, batucada, de grans figures màgiques i fins i tot d’Aladin i el geni del llum.

Més de 14.000 persones van participar en l'esdeveniment que va incloure la tradicional adoració del Xiquet Jesús en la parròquia i la recepció oficial a l'Ajuntament, així com el lliurament de la clau de la ciutat que obri totes les portes de les cases de l'Eliana. Des del balcó, els Reis Mags d'Orient, van assegurar als i les més menudes una nit màgica carregada d'il·lusió després d'un any en què , en la seua majoria, s'havien portat molt bé. La vesprada va concloure amb el lliurament de 1.700 regals als participants en la plaça del País Valencià, que incloïa a més dos llibres en valencià editats per l'Ajuntament.

Salva Torrent, primer edil, ha recordat que aquest emotiu acte s'ha hagut de reinventar en els dos anys de la pandèmia però que, per fi, ha tornat satisfactòriament a uns carrers plens en aquest 2023.